Р Е П У Б Л И К А   Б Ъ Л Г А Р И Я
43-то НАРОДНО СЪБРАНИЕ
Проект!

З А К О Н
 за изменение и допълнение
на Закона за пряко участие на гражданите в държавната власт и местното самоуправление
Обн. - ДВ, бр. 44 от 12.06.2009 г.; изм. и доп., бр. 100 от 21.12.2010 г., в сила от 21.12.2010 г.; изм., бр. 9 от 28.01.2011 г.; изм. и доп., бр. 42 от 05.06.2012 г.; изм., бр. 20 от 28.02.2013 г.; изм., бр. 66 от 26.07.2013 г., в сила от 26.07.2013 г.; изм. и доп., бр. 19 от 05.03.2014 г., в сила от 05.03.2014 г.; изм., бр. 98 от 28.11.2014 г., в сила от 28.11.2014 г.

§1: 
1.1.	В чл. 10:
1.1.1.	В ал. 1, т. 4, думите „една пета“ се заменят с „една десета“
1.1.2.	В ал. 1, т. 5,  числото „200 000“ се заменя с числото „150 000“ 
1.1.3.	В ал. 2 числото „500 000“ се заменя с числото „300 000“ 
1.2.	В чл. 12, ал. 4, т.3 се изменя така:
Преди думите „постоянния адрес“ се добавя „населено място и улица (район, квартал, блок-когато има такива) по“

§2: В чл. 13:
2.1. В  ал. 8 накрая думите „или 4“ се заличават и  се добавя ново изречение със следния текст:
„ В срока по предходното изречение не се включват периодът за извършване на служебната проверка на подписите по ал. 2 и допълнителния срок по ал. 4.“
2.2. Създава се нова ал. 9 със следния текст: „След внасянето на подписката в Народното събрание и ако последното не се произнесе по предложението за произвеждане на национален референдум в рамките на мандата му, по предложението се произнася новоизбраното Народно събрание. За периода от прекратяване на мандата на предходното до конституиране на новоизбраното Народно събрание, сроковете по този закон спират да текат, а извършените действия в предходния мандат запазват действието си.“

§3: В чл. 23, ал. 1 думите „не по-малко от участвалите в последните избори за Народно събрание“ се заменят с „повече от половината от гражданите с избирателни права, които имат право да гласуват на избори за Народно събрание“. 
В ал. 3 думите „участвалите в последните избори за Народно събрание“ се заменят с „половината от гражданите с избирателни права“

§4: В чл. 27, ал. 1, т. 1 думите „една пета“ се заменя с „една десета“.

§5: В чл. 28, ал. 4, т. 3 преди  думите  „постоянния адрес“ се добавя „населено място и улица (район, квартал, блок-за градовете с районно деление или когато има такива) по“
§6 В 41, ал. 2 думите „от участвалите в последните избори за общнски съвет“ се заменят с „повече от половината от гражданите с избирателни права, които имат право да гласуват за органи на местно самоуправление“.

София, 06.04. 2015 г.					Вносители:

М О Т И В И

към Закона за изменение и допълнение за пряко участие на гражданите в държавната власт и местното самоуправление

Проведеният през 2013г. национален референдум и впоследствие опитът за провеждане на такъв за изборна реформа през 2014г., блокиран след разпускането на 42-то НС, показаха редица несъвършенства на действащия закон.

На първо място, праговете са иницииране на произнасяне на Народното събрание или местен парламент по провеждане на национален или местен референдум са неоправдано високи и следва да се намалят. Същият проблем е заложен и по отношение на валидността на референдумите-не е оправдано тя да се обвързва с активността от последните резултати от проведени парламентарни/местни избори. Още повече, че ако в един случай тя може да е доста над 50%, то в други е напълно възможно активността да е била далеч по-ниска и така решението, прието на национален или местен референдум далеч да не е репрезентативно за мнозинството граждани с избирателни права.

Проблеми се установиха и при събиране на подписките, в частност усложнената форма на бланката, съдържаща и изискване за вписване на подробни лични данни на лицата. Последното често действа демотивиращо за гражданите, предвид опасенията им, че с личните им данни би могло да се злоупотреби. Ето защо се предлага, постоянният адрес да не се вписва изцяло в бланката, а само населеното място и улицата-респективно район, квартал и блок за градовете с районно деление или където има такива.

Друг съществен проблем, който се очерта при предсрочното прекратяване на мандата на 42-то НС, беше липсата на решение за насрочване на референдум по внесената подписка и практическото прекратяване на инициативата, независимо, че за провеждане на национален референдум се бяха обявили над 700хил. Български граждани. Ето защо в настоящия законопроект е предвидено, в подобна хипотеза, новоизбраното НС да довърши процедурата по провеждане на референдум, започната при неговия предшественик.

София, 06. 04. 2015 г.				ВНОСИТЕЛИ: